Mosonmagyaróvár Város Polgármesterétől

*…. napirend*

**ELŐTERJESZTÉS**

**a Képviselő-testület 2024. október 30-i ülésére**

**Tárgy:** Alapítvány támogatása – utólagos tájékoztatás

**Előterjesztő:** Szabó Miklós polgármester

|  |
| --- |
| Előkészítő szervezeti egység: Polgármesteri Hivatal - Önkormányzati Osztály |
| Készítette: dr. Horváth Ilona jogi referens |
| Pénzügyi fedezetet igényel: a forrás az Önkormányzat 2024. évi költségvetésében biztosított. |
| Törvényességi szempontból kifogást nem emelek, beterjesztésre alkalmas: |
| Fehérné dr. Bodó Mariann címzetes főjegyző |

A napirendet nyilvános ülésen javasolt tárgyalni, a határozat elfogadásához egyszerű többség szükséges.

Tisztelt Képviselő-testület!

A Képviselő-testület az Önkormányzat 2024. évi költségvetéséről szóló 1/2024. (II. 16.) önkormányzati rendeletében több jogcímen irányzott elő támogatást. A támogatások odaítélésére vonatkozó szabályokról külön önkormányzati rendeletek rendelkeznek. Kiemelten:

* választókerületi keret-támogatás
* **polgármesteri - alpolgármesteri keret-támogatás**
* egyéb kiemelt támogatások
* Part Rendezvényház bérletéhez kapcsolódó támogatás

***Előzmények*:**

Liziczai Márk, a Mosonmagyaróvári Kossuth Lajos Gimnázium pedagógusa 2024. szeptember 14-én levélben kereste meg az Önkormányzatot, melyben a 2024. október 11-12-13. napokra tervezett természetvédelmi témájú európai nagykonferencia megrendezésének sikeréhez kért hozzájárulást. A polgármesteri keret terhére 350.000 Ft összegű támogatási szerződés került előkészítésre az Önkormányzat és a Mosonmagyaróvári Kossuth Lajos Gimnáziumért Közhasznú Alapítvány (székhely: 9200 Mosonmagyaróvár, Gorkij utca 1.) mint Támogatott javára. A rendezvény költségvetésének tervezhetőségére, továbbá az idő rövidségére tekintettel, az ÖHO/903-2/2024. ügyiratszámú Támogatási szerződés 2024. szeptember 30-án aláírásra került.

Tekintettel arra, hogy **az alapítványok támogatásához külön képviselő-testületi döntés is szükséges,** **kérem a Képviselő-testület utólagos jóváhagyását.**

A támogatáshoz a tárgyi keretösszeg az Önkormányzat 2024. évi költségvetésében biztosított.

Az utófinanszírozott támogatás kifizetése kizárólag abban az esetben történhet meg, ha a támogatott elszámolását a Mosonmagyaróvár Város Önkormányzatának Szervezeti és Működési Szabályzatáról szóló önkormányzati rendelet szerint hatáskörrel rendelkező szerv jóváhagyja.

A támogatott alapítvány és a támogatásból megvalósított cél bemutatása:

|  |  |  |
| --- | --- | --- |
| **Szervezet** | **Támogatás célja** | **Igényelt támogatási összeg és**  **forrás megnevezése** |
| Mosonmagyaróvári Kossuth Lajos Gimnáziumért Közhasznú Alapítvány | a 2024. október 11-12-13-i természetvédelmi konferencia támogatása | 350.000 Ft  polgármesteri-keret-támogatás |

Tájékoztatom a Képviselő-testületet, hogy az alapítvány éves beszámolójának - az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény 30. §-ában foglaltak szerinti - közzétételéről gondoskodott. Támogatási szerződés kizárólag azon alapítvánnyal kerül megkötésre, amely átlátható szervezetnek minősül.

Kérem a Tisztelt Képviselő-testületet az előterjesztés megtárgyalására és a határozati javaslat elfogadására.

Mosonmagyaróvár, 2024. október 18.

Szabó Miklós s.k.

polgármester

**Határozati javaslat:**

**.…/2024. (X.30.) Kt. határozat**

Mosonmagyaróvár Város Önkormányzat Képviselő-testülete utólagosan jóváhagyja az Önkormányzat 2024. évi költségvetésében megnevezett polgármesteri keret-támogatás terhére a Mosonmagyaróvári Kossuth Lajos Gimnáziumért Közhasznú Alapítvány Támogatottal, a 2024. október 11-12-13. napokon megrendezett természetvédelmi konferencia támogatása céljából 2024. szeptember 30. napján megkötött, ÖHO/903-2/2024. ügyiratszámú Támogatási szerződést.